CELEX: 32020R1020
Language: hu
Date: 2020-07-13 00:00:00
Title: A Bizottság (EU) 2020/1020 végrehajtási rendelete (2020. július 13.) a 801/2014/EU végrehajtási rendelet módosításáról

14.7.2020   
               
               
                  HU
               
               
                  Az Európai Unió Hivatalos Lapja
               
               
                  L 225/15
               
            
         A BIZOTTSÁG (EU) 2020/1020 VÉGREHAJTÁSI RENDELETE
         (2020. július 13.)
         a 801/2014/EU végrehajtási rendelet módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a Menekültügyi, Migrációs és Integrációs Alap létrehozásáról szóló, 2014. április 16-i 516/2014/EU európai parlamenti és tanácsi rendeletre (1) és különösen annak 17. cikke (8) bekezdésére,
         a belső biztonsági alapokkal foglalkozó közös bizottsággal való konzultációt követően,
         mivel:
         
                     (1)
                  
                  
                     A 801/2014/EU bizottsági végrehajtási rendelet (2) 2. cikkének (1) bekezdése úgy rendelkezik, hogy az áttelepített menekültek utáni kiegészítő összegre való jogosultsághoz az adott személyt ténylegesen le kell telepíteni az érintett időszak kezdetétől az annak végétől számított legfeljebb hat hónapos időszak elteltéig.
                  
               
                     (2)
                  
                  
                     A Covid19-világjárvány azonban példátlan módon érintette a tagállamok által végzett uniós áttelepítési erőfeszítéseket. A válság a tagállamokat az áttelepítési műveleteik felfüggesztésére és az ország területére való beutazás korlátozására kényszerítette.
                  
               
                     (3)
                  
                  
                     Ezen túlmenően az ENSZ Menekültügyi Főbiztosának Hivatala (UNHCR) ás a Nemzetközi Migrációs Szervezet (IOM) – a tagállamok legfontosabb áttelepítési partnerei – a Covid19-világjárványra tekintettel ideiglenesen felfüggesztették műveleteiket. Továbbá, mivel számos első menedéket nyújtó ország utazási tilalmat vezetett be, a tagállamok a jelenlegi körülmények között nem tudnak áttelepítési kiválasztási missziókat végrehajtani.
                  
               
                     (4)
                  
                  
                     A Covid19-világjárvány hatása nem csupán az áttelepítési vállalások teljesítését érinti súlyos mértékben, hanem a Menekültügyi, Migrációs és Integrációs Alap felvevőképességét is.
                  
               
                     (5)
                  
                  
                     Az áttelepítési intézkedések iránti határozott tagállami elkötelezettség tiszteletben tartása érdekében gondoskodni kell a megfelelő pénzügyi támogatás rugalmas és hatékony felhasználásáról.
                  
               
                     (6)
                  
                  
                     E célból helyénvaló 2021. június 30-ról 2021. december 31-ig meghosszabbítani a 2018-as, 2019-es és 2020-as évekre kiterjedő áttelepítési időszak végrehajtási határidejét.
                  
               
                     (7)
                  
                  
                     Az 516/2014/EU rendelet kötelezi Írországot, így e rendelet kötelező e tagállamra nézve.
                  
               
                     (8)
                  
                  
                     Az 516/2014/EU rendelet kötelezi az Egyesült Királyságot, így e rendelet kötelező az Egyesült Királyságra nézve. A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás (3) 138. cikke szerint az alkalmazandó uniós jog – beleértve a pénzügyi korrekciókra és a számlaelszámolásra vonatkozó szabályokat is – 2020. december 31. után továbbra is alkalmazandó az Egyesült Királyságra mindaddig, amíg az említett uniós programok és tevékenységek lezárulnak.
                  
               
                     (9)
                  
                  
                     Dániára nézve sem az 516/2014/EU rendelet, sem e rendelet nem kötelező.
                  
               
                     (10)
                  
                  
                     Tekintettel a Covid19-világjárvánnyal kapcsolatos helyzet sürgősségére, helyénvaló, hogy ez a rendelet az Európai Unió Hivatalos Lapjában való kihirdetésének napján lépjen hatályba.
                  
               
                     (11)
                  
                  
                     A 801/2014/EU végrehajtási rendeletet ezért ennek megfelelően módosítani kell,
                  
               ELFOGADTA EZT A RENDELETET:
         
            1. cikk
            A 801/2014/EU végrehajtási rendelet 2. cikkének (1) bekezdése helyébe a következő szöveg lép:
            
               
                  „(1)   A kiegészítő összegre való jogosultsághoz az adott személyt ténylegesen át kell telepíteni az érintett időszak kezdetétől az annak végétől számított legfeljebb hat hónapos időszak elteltéig. Az 1. cikk (1) bekezdésének c) pontjában említett áttelepítési időszak tekintetében azonban az adott személyt ténylegesen át kell telepíteni az érintett időszak kezdetétől az annak végétől számított legfeljebb tizenkét hónapos időszak elteltéig.
                  A tagállamok megőrzik az áttelepített személyeknek, valamint az áttelepítés időpontjának megfelelő azonosításához szükséges információkat.
                  Az 516/2014/EU rendelet 17. cikkének (2) bekezdésében említett valamelyik prioritást jelentő kategóriába és személycsoportba tartozó személyek tekintetében, a tagállamoknak az arra vonatkozó bizonyítékokat is meg kell őrizniük, hogy az említettek az adott prioritást jelentő kategóriába vagy személycsoportba tartoznak.”
               
            
         
         
            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
         
         
            Ez a rendelet a Szerződéseknek megfelelően teljes egészében kötelező és közvetlenül alkalmazandó a tagállamokban.
            Kelt Brüsszelben, 2020. július 13-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 150., 2014.5.20., 168. o.
         
         
            (2)  A Bizottság 801/2014/EU végrehajtási rendelete (2014. július 24.) a Menekültügyi, Migrációs és Integrációs Alap keretén belüli uniós letelepítési program szerinti források juttatására szolgáló mechanizmus ütemezésének és az ahhoz kapcsolódó végrehajtási feltételeknek a meghatározásáról (HL L 219., 2014.7.25., 19. o.)
         
            (3)  HL C 384I., 2019.11.12., 1. o.